MINT วิ่งแรง 3% นิวไฮรอบ 2 เดือน โบรกเคาะเป้า 38 บ. จับตา Q4 โตต่อ รับไฮซีซั่น
MINT วิ่งแรง 3% ราคาแตะ 30 บ. นิวไฮรอบ 2 เดือน โบรกแนะซื้อเป้า 38 บ. จับตากำไรไตรมาส 4/65 โตต่อ รับไฮซีซั่น-ธุรกิจในยุโรปขยายตัวระดับสูง
MINT วิ่งแรง 3% นิวไฮรอบ 2 เดือน โบรกแนะซื้อเป้า 38 บ. จับตากำไรไตรมาส 4/65 โตต่อ รับไฮซีซั่น
10 พ.ย. 2565

ผู้สื่อข่าวรายงานว่า วันนี้ (10 พ.ย.65) ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ล่าสุด ณ เวลา 15:40 น. อยู่ที่ระดับ 30 บาท บวก 1 บาท หรือ 3.45% สูงสุดที่ระดับ 30.75 บาท ต่ำสุดที่ระดับ 28.75 บาท ด้วยมูลค่าซื้อขาย 1.54 พันล้านบาท

ทั้งนี้ราคาหุ้น MINT ปรับตัวขึ้นสูงสุดในรอบ 2 เดือน นับตั้งแต่ราคาหุ้นอยู่ที่ระดับ 30.25 บาท เมื่อวันที่ 19 ก.ย.65 หลังรายงานผลการดำเนินงานงวดไตรมาส 3/65 พลิกมีกำไรสุทธิ 4.6 พันล้านบาท จากงวดเดียวกันของปก่อนมีผลขาดทุน 436 ล้านบาท
โดยบล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น MINT ประเมินราคาเป้าหมาย 38 บาท/หุ้น โดยมีมุมมองเชิงบวกต่อกำไรปกติไตรมาส 3/65 ที่ 2,011 ล้านบาท จากช่วงเดียวกันของปีก่อนที่มีกำไรปกติ 2,367 ล้านบาท ดีกว่าที่บล.โนมูระ พัฒนสิน และตลาดคาด จากธุรกิจร้านอาหาร และธุรกิจอื่นดีกว่าคาด หนุนจากกำลังซื้อที่ฟื้นตัวดีและการปรับราคาขาย
โดยการพลิกเป็นกำไรเมื่อเทียบจากปีก่อน และเติบโตเมื่อเทียบจากไตรมาสก่อน มาจากธุรกิจโรงแรมและร้านอาหารที่เติบโต ทั้งเมื่อเทียบจากปีก่อน และเติบโตเมื่อเทียบจากไตรมาสก่อน ขณะที่ด้านต้นทุนบริหารจัดการได้ดีคาดกำไรปกติไตรมาส 4/65 ดีต่อและเป็นไตรมาสที่สูงสุดของปีจากหลายภูมิภาคเข้าสู่ high season ขณะที่ผลการดำเนินงานใน Europe ยังอยู่ในระดับสูง ทำให้กำไรปกติสุทธิปี 65 มีโอกาส upside ขณะที่คงประมาณการปี 66-67 เติบโตดีแม้รวมผลกระทบของค่าไฟที่สูงขึ้นไว้แล้ว